Cameron: Dronningen malte som en katt
Kommentaren fra David Cameron var ikke ment for offentligheten, men den ble fanget opp av kameraer under FN-uka i New York, melder BBC. Det var i en samtale mellom Cameron og byens tidligere ordfører Michael Bloomberg at statsministeren fortalte at han «aldri hadde hørt noen være så glad» som da han opplyste dronningen om at Skottland sa nei til løsrivelse. - Hun malte som en katt under telefonsamtalen, sa Cameron. Skottlands førsteminister og ja-general under kampen om selvstendighet, Alex Salmond, reagerer kraftig på Camerons uttalelser. - David Cameron har vært statsminister i fire år, men han har ikke lært at det er enkel folkeskikk ikke å sladre om hva hennes majestet dronningen mener, sier Salmond.
Dronning Elisabeth var svært glad da David Cameron fortalte henne om skottenes nei til løsrivelse. - Dronningen malte som en katt, sier statsministeren.